
Uznesenie Okresný súd Stará Ľubovňa v exekučnej veci oprávneného: POHOTOVOSŤ, s .r. o, so sídlom Pribinova 25, 811 09 Bratislava, IČO : 35 807 598, proti povinnému: A. B., nar. XX.XX.XXXX, trvale bytom C. XXX, XXX XX C., o vymoženie 336,59 eur s príslušenstvom takto rozhodol: I. Súd v y h l a s u j e exekúciu vedenú pod sp. zn. 5Er/343/2009 (EX 8715/09) za neprípustnú a zastavuje ju. II. Súd povinnému súd náhradu trov konania n e p r i z n á v a. III. Oprávnený j e p o v i n n ý nahradiť súdnemu exekútorovi JUDr. Ladislavovi Jakubecovi trovy exekúcie, o ktorej výške bude rozhodnuté samostatným uznesením po právoplatnosti tohto rozhodnutia. IV. Súd z a m i e t a návrh oprávneného na prerušenie konania. odôvodnenie: 1. Oprávnený návrhom spísaným do zápisnice u súdneho exekútora JUDr. Rudolfa Krutého, PhD. dňa 24.08.2009 požadoval vykonanie exekúcie na vymoženie pohľadávky voči povinnému vo výške 336,59 eur s príslušenstvom, trov rozhodcovského konania a trov exekúcie na základe exekučného titulu, ktorým je rozhodcovský rozsudok Stáleho rozhodcovského súdu zriadeného zriaďovateľom Slovenská rozhodcovská, a. s., so sídlom Karloveské rameno, Bratislava, sp. zn. SR 06123/09 zo dňa 06.07.2009. 2. Okresný súd Stará Ľubovňa uznesením č. k. 5Er/343/2009-38 zo dňa 03.03.2010 zastavil exekučné konania v časti istiny vo výške 160,66 euro, v časti úroku z omeškania vo výške 0,25 % denne zo sumy 326,64 eur od 23.01.2009 do zaplatenia a v časti vymoženia trov oprávneného vzniknutých v rozhodcovskom konaní vo výške 132,14 eur a v časti, v ktorej bolo konanie zastavené, rozhodol o trovách tak, že žiaden z účastníkov nemá právo na náhradu trov konania. Predmetné uznesenie nadobudlo právoplatnosť dňa 8.9.2010 v spojení s uznesením Krajského súdu v Prešove č. k. 15CoE 28/2010 zo dňa 02.07.2010. 3. Okresný súd Stará Ľubovňa poverením zo dňa 17.09.2010 č. 5710 019808* poveril súdneho exekútora vykonaním exekúcie za účelom uspokojenia pohľadávky oprávneného uloženej povinnosti 175,93 eur, trov oprávneného v exekučnom konaní 16,50 eur a trov právneho zastúpenia oprávneného 47,10 eur a trov exekúcie. 4. Okresný súd Stará Ľubovňa uznesením č. k. 5Er/343/2009-55 zo dňa 06.09.2013 zastavil exekúcie, rozhodol, že oprávnený a povinný nemajú právo na náhradu trov konania a rozhodol, že o trovách súdneho exekútora súd rozhodne po právoplatnosti tohto uznesenia. Vychádzal zo zistenia, že v posudzovanej veci je exekučným titulom rozsudok Stáleho rozhodcovského súdu zriadeného spoločnosťou Slovenská rozhodcovská, a. s. sp. zn. SR 06123/09 zo dňa 6.7.2009. Po oboznámení
sa s obsahom spisu a dokladov v ňom založených zistil, že opravený a povinný uzavreli dňa 13.08.2008 zmluvu o úvere a ich vzťah posúdil ako spotrebiteľský. Uvedené skutočnosti ho viedli k tomu, že podrobil súdnej kontrole rozhodcovskú doložku, berúc do úvahy kritéria, na ktorých je založený inštitút neprijateľných podmienok. Uvedené skutočnosti zrejmé z exekučného titulu viedli súd k tomu, že preskúmal exekučný titul, berúc do úvahy kritéria, na ktorých je založený inštitút neprijateľnej zmluvnej podmienky a teda, či rozhodcovská doložka začlenená v rámci podmienok štandardnej zmluvy nespôsobuje hrubý nepomer v právach a povinnostiach zmluvných strán v neprospech spotrebiteľa (§ 53 ods. 1 Obč. zákonníka). Zároveň citoval zákonné ustanovenia § 45 ods. 1, 2 zák. č. 244/2002 Z. z. o rozhodcovskom konaní (ZoRK) a uviedol, že uvedené ustanovenie zakotvuje v sebe osobitný prieskumný inštitút - prieskumnú právomoc exekučného súdu, resp. súdu rozhodujúceho vo veci výkonu rozhodnutia. Exekučný súd je pri postupe podľa § 45 ZoRK oprávnený hľadieť na rozhodcovský rozsudok tak, akoby materiálne právoplatný nebol a môže ho preskúmavať z hľadísk vyjadrených v tomto ustanovení aj čo do jeho správnosti. V rámci tohto preskúmania môže exekučný súd samostatne posúdiť, či je vec spôsobilá na rozhodovanie v rozhodcovskom konaní, či v tej istej veci bolo už vydané právoplatné rozhodnutie súdu alebo rozhodcovského súdu, ďalej posúdiť obsah povinnosti uloženej rozhodcovským rozsudkom z hľadiska jej objektívnej možnosti, či nejde o plnenie právom nedovolené alebo priečiace sa dobrým mravom. Pokiaľ je zmluvná podmienka v spotrebiteľskej zmluve v hrubom nepomere v neprospech spotrebiteľa, takáto zmluvná podmienka sa prieči dobrým mravom. Ak by takouto neprijateľnou zmluvnou podmienkou bola samotná rozhodcovská doložka a dodávateľ ju použije, v takomto prípade ide o výkon práv v rozpore s dobrými mravmi. Súd zastaví exekúciu v celom rozsahu, ak exekučným titulom je rozhodcovský rozsudok rozhodcu alebo rozhodcovského súdu, ktorý svoju právomoc odvodzoval z neprijateľnej rozhodcovskej zmluvy. Poukázal na to, že rozhodcovská doložka v predmetnej veci, ktorá mala založiť legitimitu pre exekučný titul v predmetnom konaní, znemožňuje voľbu spotrebiteľa, ak dodávateľ ešte pred spotrebiteľom podal žalobu na rozhodcovskom súde. Rozhodcovskú doložku si povinný ako spotrebiteľ osobitne nevyjednal a nemal na výber vzhľadom na jej splynutie s ostatnými štandardnými podmienkami. Mohol len zmluvu ako celok odmietnuť alebo podrobiť sa všetkým Všeobecným podmienkam a teda aj rozhodcovskému konaniu, ak ho vyvolal oprávnený ako dodávateľ prvý. Dojednanie rozhodcovskej doložky a následné konanie pred rozhodcom viedli vo svojich dôsledkoch k tomu, že spotrebiteľovi bola odopretá ochrana, ktorú mu poskytujú ustanovenia § 52 a nasl. Obč. zákonníka a tiež Smernice 93/13/EHS. Na základe uvedeného dospel k záveru, že dojednanie rozhodcovskej doložky v predmetnej spotrebiteľskej zmluve je neprijateľnou zmluvnou podmienkou, spotrebiteľ ňou nie je viazaný a táto je v rozpore s príslušnými ustanoveniami, najmä § 52 a nasl. Obč. zákonníka, ako aj v rozpore s ustanoveniami Smernice 93/13/EHS. Preto s poukazom na citované zákonné ustanovenia exekúciu zastavil v celom rozsahu. 5. Proti tomuto uzneseniu podal v zákonnej lehote oprávnený odvolanie a zároveň alternatívne navrhol, aby súd konanie podľa § 109 ods. 1 písm. c) OSP prerušil a Súdnemu dvoru EÚ na základe článku 267 Zmluvy o fungovaní Európskej únie predložil prejudiciálne otázky, ktorých presnú formuláciu uvádza v úvode dôvodov podaného odvolania. V ďalšej časti rozsiahlych dôvodov odvolania vytýka súdu I. stupňa, že svojím postupom odňal účastníkovi možnosť konať pred súdom, rozhodol nad rámec zverenej právomoci, nepodal návrh na začatie konania, hoci podľa zákona bol potrebný, nedostatočne zistil skutkový stav a rozhodnutie vychádza z nesprávneho právneho posúdenia veci. Vyslovil názor, že pokiaľ exekučný súd založil svoje rozhodnutie na aplikácii smernice Rady 93/13/EHS z 5.4.1993 o nekalých podmienkach v spotrebiteľských zmluvách, musela byť táto aplikácia založená na správnej interpretácií, ktorá neodporuje interpretácii uskutočnenej Súdnym dvorom EÚ. Poukázal na rozsudok Súdneho dvora EÚ zo dňa 21.2.2013 sp. zn. C-472/11 Banif Plus Bank Zrt proti D. D., E. D., v ktorom Súdny dvor vyslovil, že zásada kontradiktórnosti vo všeobecnosti nepriznáva každému účastníkovi konania len právo oboznámiť sa s listinami a pripomienkami predkladanými súdu protistranou a vyjadrovať sa k nim, ale tiež zahŕňa právo účastníkov konania oboznamovať sa a vyjadrovať sa k právnym dôvodom uplatňovaným súdom „ex offo“, na ktorých chce súd založiť svoje rozhodnutie. Tvrdí, že všeobecný súd, ktorý koná v pozícii exekučného súdu, nie je legitímne schopný vykonávať úkony smerujúce k opätovnému komplexnému rozhodovaniu o veci s tým, že výsledkom takéhoto rozhodovania je úplná nemožnosť vykonať právo pre veriteľa, teda vmanévrovanie veriteľa do situácie, akoby bol exekučný titul zrušený. Pripomína, že k takémuto revíznemu postupu došlo v situácii, keď už exekučný súd preskúmal súlad exekučného titulu so zákonom s výsledkom absolútnej nerozpornosti. Právoplatný rozhodcovský rozsudok má rovnaké účinky ako rozsudok všeobecného súdu a preto exekučný súd musí s takýmto rozsudkom nakladať rovnako ako s rozsudkom všeobecného súdu; to znamená, že exekučný súd je rovnako viazaný rozsudkom rozhodcovského súdu, ako je viazaný rozsudkom všeobecného
súdu. V štádiu posudzovania splnenia zákonných predpokladov pre poverenie súdneho exekútora na vykonanie exekúcie exekučný súd nie je oprávnený posudzovať vecnú správnosť (skutkové a právne závery) rozsudku všeobecného súdu, ani rozsudku súdu rozhodcovského. Exekučný súd nedisponuje právomocou rušiť či meniť rozhodnutie, ktoré je exekučným titulom. Nesúhlasí s názorom prvostupňového súdu, že v prejednávanom prípade rozhodcovská doložka je neplatná pre rozpor s dobrými mravmi. Exekučný súd je oprávnený skúmať len to, či plnenie priznané rozhodcovským súdom je v súlade s dobrými mravmi, nie otázku súladu rozhodcovskej doložky s dobrými mravmi. Ak by napriek tomu odvolací súd usúdil, že exekučný súd je oprávnený skúmať platnosť rozhodcovskej doložky, tvrdí, že táto je platná. Od 1.1.2008 je za neprijateľnú podmienku považované ustanovenie zmluvy, ktoré vyžaduje v rámci dojednanej rozhodcovskej doložky od spotrebiteľa, aby všetky spory s dodávateľom riešil výlučne v rozhodcovskom konaní. V prejednávanom prípade je však účastníkom zmluvy daná možnosť voľby, či sa obrátia na rozhodcovský súd alebo na riadny súd. Možnosť voľby účastníkmi dojednaná bola, preto nejde o neprijateľnú podmienku v zmysle ustanovenia § 53 ods. 4 písm. r/ OZ. Poukazuje na to, že exekúcia už bola začatá zákonným spôsobom, na základe vykonateľného a platného exekučného titulu, ktorý naďalej existuje a zotrváva platným, právoplatným a vykonateľným. Súd poverenie na vykonanie exekúcie vydal, teda zistil súlad žiadosti o udelenie poverenia, návrhu na vykonanie exekúcie a exekučného titulu so zákonom. Súd môže podľa ustanovenia § 44 ods. 2 EP vykonať revízny postup vo vzťahu k exekučnému titulu v limitoch vytvorených ústavne konformnou interpretáciou ust. § 45 ZoRK dbajúc na existenciu ustanovenia § 40 a nasl. ZoRK len v spojení s revíziou práve podaného návrhu na vykonanie exekúcie, ktoré je prílohou. Ak exekučný súd uskutočňuje revíziu exekučného titulu po tomto čase, koná v rozpore s princípom právnej istoty a princípom ochrany dôvery všetkých subjektov práva v právny poriadok, čím porušuje základné práva účastníkov exekučného konania, najmä právo na súdnu ochranu, na spravodlivý súdny proces, právo vlastniť majetok. Exekúcia bola začatá zákonným spôsobom, na základe vykonateľného a platného exekučného titulu, ktorý naďalej existuje a zotrváva platným, právoplatným a vykonateľným. Od vydania exekučného titulu, ani od vydania poverenia na výkon exekúcie nenastali žiadne nové právne ani skutkové okolnosti, ktoré by mali viesť k zmene postoja súdu. Vzhľadom na uvedené považuje rozhodnutie súdu o zastavení exekúcie za neprípustné a nezákonné. 6. Krajský súd v Prešove uznesením č. k. 13CoE/4/2014-87 zo dňa 31.3.2014 zrušil uznesenie súdu prvého stupňa a vec mu vrátil na ďalšie konanie. V odôvodnení uznesenia zároveň krajský súd uviedol, že súd prvého stupňa nemohol zastaviť exekúciu s odkazom na § 45 ods. 1 písm. c/ zákona č. 244/2002 Z. z., pretože takýto postup je možný len vo vzťahu k rozhodcovského rozsudku, nie k doložke. Ak súd chcel zastaviť exekúciu z dôvodu neplatnej (neprijateľnej) rozhodcovskej zmluvy (doložky), mal postupovať podľa § 57 ods. 1 písm. g) Exekučného poriadku. Zároveň zaviazal súd prvého stupňa rozhodnúť aj o návrhu oprávneného na prerušenie konania podľa ustanovenia § 109 ods. 1 písm. c) OSP a Čl. 267 Zmluvy o fungovaní EÚ. 7. Podľa § 243h ods. 1 Exekučného poriadku upravujúceho prechodné ustanovenia k úprave účinnej od 01.04.2017 (zákon č. 2/2017 Z. z.), ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 8. Podľa § 45 ods. 2 písm. d) Exekučného poriadku, exekučným titulom na účely tohto zákona je aj vykonateľné rozhodnutie vydané v rozhodcovskom konaní vrátane zmieru v ňom schváleného. 9. Podľa § 44 ods. 2 zákona č. 244/2002 Z. z. o rozhodcovskom konaní, tuzemský rozhodcovský rozsudok, ktorý sa stal právoplatným, je po uplynutí lehoty na plnenie v Slovenskej republike vykonateľný podľa osobitných predpisov. 10. Podľa § 57 ods. 1 písm. g) Exekučného poriadku, exekúciu súd zastaví, ak exekúciu súd vyhlásil za neprípustnú, pretože je tu iný dôvod, pre ktorý exekúciu nemožno vykonať. 11. Podľa § 58 ods. 1 Exekučného poriadku, exekúciu zastaví súd na návrh alebo aj bez návrhu. 12. Exekučný súd využil oprávnenie, ktoré mu dáva § 58 ods. 1 Exekučného poriadku a v posudzovanej exekučnej veci preskúmal, či nie je daný niektorý z dôvodov na zastavenie exekúcie. Vychádzal pritom aj z právneho názoru obsiahnutého v uznesení Ústavného súdu SR zo dňa 09.12.2010, sp. zn. II.ÚS 545/2010–15, podľa ktorého exekučný súd je oprávnený a povinný skúmať zákonnosť exekučného titulu,
v ktoromkoľvek štádiu už začatého exekučného konania a nielen v súvislosti s vydaním poverenia na vykonanie exekúcie, a to napr. aj pre účely zistenia existencie dôvodu, pre ktorý by bolo potrebné už začaté exekučné konanie zastaviť, pričom exekučný súd tak môže urobiť na návrh účastníka konania ako aj bez návrhu. V tejto rozhodovacej línii pokračoval Ústavný súd SR aj v ďalšej rozhodovacej činnosti (porovnaj IV.ÚS 55-2011, I. ÚS 650/2022, či III.ÚS 72/2024). 13. V danej veci je zrejmé, že vzťah medzi účastníkmi tohto konania vznikol na základe zmluvy o úvere zo dňa 13.8.2008, keď oprávnený postupoval pri uzatváraní a poskytnutí úveru ako dodávateľ a povinný ako spotrebiteľ. Exekučným titulom je v danom prípade rozhodcovský rozsudok vydaný Stálym rozhodcovským súdom zriadený zriaďovateľom Slovenská rozhodcovská, a. s., Bratislava sp. zn. SR 06123/09 zo dňa 6.7.2009. Nespotrebiteľský charakter zmluvy, teda že úver bol poskytnutý na výkon podnikateľskej činnosti, resp. výkon povolania povinnej, oprávneným v konaní preukázaný nebol. Je preto potrebné právny vzťah účastníkov konania posúdiť ako spotrebiteľský v zmysle predpokladov § 52 a nasl. Občianskeho zákonníka. 14. Súd je počas celého konania oprávnený a zároveň povinný riešiť otázku, či rozhodcovské konanie prebehlo na základe platne uzavretej rozhodcovskej zmluvy (doložky) a v prípade zistenia, že nie sú splnené podmienky materiálnej alebo formálnej vykonateľnosti exekučného titulu, môže exekúciu aj bez návrhu zastaviť (uznesenie Ústavného súdu SR z 9. 12. 2010, sp. zn. II. ÚS 545/2010-15). Súdna exekúcia môže byť nariadená len na základe titulu, ktorý je vykonateľný po stránke formálnej a materiálnej. V tejto súvislosti je potrebné poukázať na to, že medzi oprávneným a povinným ide o spotrebiteľský vzťah a je preto na mieste dôsledná aplikácia ochrany spotrebiteľa. V spotrebiteľských veciach v konkrétnych súvislostiach princíp „vigilantibus iura scripta sunt“ (bdelým patrí právo) ustupuje dôležitejšiemu princípu, ktorým je ochrana práv spotrebiteľa (rozhodnutie Najvyššieho súdu Slovenskej republiky sp. zn. 6 Cdo 1/2012 zo dňa 21. 03. 2012). To znamená, že aj keď účastník rozhodcovského konania, ktorým je spotrebiteľ, nevyužije možnosť spochybniť existenciu alebo platnosť rozhodcovskej zmluvy podľa ustanovení zákona o rozhodcovskom konaní, je exekučný súd oprávnený a zároveň povinný skúmať existenciu alebo platnosť rozhodcovskej zmluvy a v prípade zisteného nedostatku v tomto smere konštatovať rozpor rozhodcovského rozsudku so zákonom znamenajúci materiálnu nevykonateľnosť tohto exekučného titulu. Takýmto postupom exekučný súd napĺňa príkaz vyplývajúci z princípu ochrany práv spotrebiteľa. 15. V súvislosti s akoukoľvek rozhodcovskou zmluvou je potrebné dodať, že jej cieľom je dosiahnuť prejednanie prípadného sporu rozhodcom ako súkromnou osobou, na ktorého zmluvné strany delegovali takúto právomoc. Častokrát sa takáto rozhodcovská zmluva v minulosti vyjadrila len v podobe rozhodcovskej doložky, ktorá splývala s ostatnými podmienkami v štandardnej zmluve alebo ide o formulárovú zmluvu pripravenú vopred dodávateľom. V porovnaní s ostatnými zmluvnými podmienkami je predsa len význam rozhodcovskej doložky osobitný, pretože v krízových situáciách a vzniku sporu súkromná osoba rozhodne o právach a právom chránených záujmoch s cieľom dosiahnuť nový kvalifikovaný záväzok z pôvodnej zmluvy. 16. Občiansky zákonník len indikatívne vypočítava okruh neprijateľných zmluvných podmienok (slovo najmä v § 53 ods. 4 Občianskeho zákonníka), pričom v znení účinnom od 1.1.2008 v § 53 ods. 4 písm. r) za neprijateľnú podmienku v spotrebiteľskej zmluve považoval aj ustanovenia, ktoré vyžadujú v rámci dojednanej rozhodcovskej doložky od spotrebiteľa, aby spory s dodávateľom riešil výlučne v rozhodcovskom konaní. Takisto Občiansky zákonník v ust. § 53 ods. 2 za individuálne dojednané zmluvné ustanovenia nepovažuje také, s ktorými mal spotrebiteľ možnosť oboznámiť sa pred podpisom zmluvy, ak nemohol ovplyvniť ich obsah. 17. V danom prípade rozhodcovská doložka nebola dojednaná v osobitnej zmluve, ale bola uvedená len vo všeobecných podmienkach poskytovania úveru (ďalej aj VPPÚ). Tak u samotnej zmluvy o úvere, ako aj u VPPÚ pritom išlo o formulárové listiny, ktorá oprávnený používal pri svojej podnikateľskej činnosti a ktoré spotrebiteľ nemohol nijakým spôsobom ovplyvniť. Táto rozhodcovský doložka je písaná drobným písmom, začína približne v strede bodu 17 VPPÚ, teda nie je ani písaná ako samotný odsek, pričom túto si spotrebiteľ osobitne nevyjednal a nemal na výber vzhľadom na jej splynutie s ostatnými štandardnými podmienkami, čiže mohol len zmluvu ako celok odmietnuť alebo podrobiť sa všetkým podmienkam upravených v zmluve a všeobecných podmienkach. Znenie tejto doložky pritom núti spotrebiteľa podrobiť sa rozhodcovskému konaniu, ak oprávnený podá žalobu na rozhodcovský súdu (súdu sú z úradnej
činnosti známe iba prípady, keď bol žalobcom oprávnený). Rozhodcovskú doložku v tomto znení, ktorá bola spotrebiteľovi v podstate nanútená, keďže nemal možnosť ju odmietnuť, súd považuje na neprijateľnú podmienku. Takisto miesto konania ani zďaleka nespĺňa požiadavku predvídateľnosti a dostupnosti, nakoľko rozhodcovský súd sa nachádza na druhom konci republiky a o poučení spotrebiteľa o rozdiele medzi štátnym a rozhodcovským súdnym procesom niet ani zmienky. 18. Súd k veci ešte poznamenáva, že zákon síce nevylučuje možnosť riešenia sporov v rozhodcovskom konaní aj v spotrebiteľských veciach, súd je však toho názoru, že ak má byť rozhodcovská zmluva, resp. doložka, uzavretá so spotrebiteľom právom akceptovateľná ako prejav zmluvnej autonómie, a teda ako individuálne dojednaná, musí byť výsledkom slobodnej vôle oboch zmluvných strán. Slobodná vôľa vyžaduje predovšetkým informácie o možnosti voľby medzi viacerými riešeniami a informácie o tom, čo tá ktorá voľba konkrétne znamená. Z predloženej rozhodcovskej doložky nevyplýva, že by povinný vôbec mal možnosť voľby a ak by ju aj mal (čo súd nemal preukázané), z predložených listín nevyplýva, že by sa povinnému poskytli jasné a zrozumiteľné informácie, predovšetkým čo znamená riešenie sporov v rozhodcovskom konaní a aké sú jeho dôsledky. V rozhodcovskej doložke absentujú akékoľvek informácie o skutočne podstatných skutočnostiach a následkoch rozhodcovského konania, ktoré sú potrebné pre naozaj slobodné rozhodnutie spotrebiteľa so znalosťou veci, ako napr. o záväznosti rozhodcovského rozsudku, voči ktorému zväčša nie je prípustný opravný prostriedok v zmysle dvojinštančnosti konania (ako je tomu napr. v súdnom konaní pred všeobecnými súdmi, keď rozhodnutie súdu prvého stupňa môže na základe odvolania preskúmať druhostupňový súd), alebo o tom, že touto dohodou sa riešenie sporov prenáša na súkromnú osobu, ako ani poučenie aspoň o základnom procesnom postupe rozhodcovského súdu a o právach a povinnostiach povinného v prípadnom rozhodcovskom konaní. Je len ťažko si predstaviť rokovanie spotrebiteľa o rozhodcovskej doložke, ak spotrebiteľ nepozná jej obsah, resp. nepozná procesné pravidlá konania pred rozhodcovským súdom. Z úradnej činnosti súdu sa javí, že predkladanie rozhodcovských doložiek spotrebiteľom za stavu, keď nepoznajú pravidlá arbitráže a prirodzene nevenujú dostatočnú pozornosť tejto časti formuláru, sa zneužíva k záverom o individuálnom vyjednaní zo strany spotrebiteľov. Takéto postupy je podľa názoru súdu možné označiť za nekalé obchodné praktiky, pričom na tomto nič nemení technika predkladania rozhodcovských zmlúv, resp. doložiek – t.j. či inkorporovanie doložky do zmluvy alebo všeobecných zmluvných podmienok alebo vyhotovenie štandardnej rozhodcovskej zmluvy na samostatnom liste (hárku) papiera. 19. Takúto rozhodcovskú doložku dohodnutú za vyššie uvedených okolností spolu s absenciou individuálnosti jej dojednania súd považuje za neprimeranú zmluvnú podmienku. Takéto dojednanie podľa názoru súdu dosahuje intenzitu hrubého nepomeru zmluvnej podmienky v neprospech spotrebiteľa a je v rozpore s príslušnými ustanoveniami najmä § 52 a nasl. Občianskeho zákonníka, čo spôsobuje jej neplatnosť (porovnaj napr. aj rozhodnutie Krajského súdu v Prešove č. k. 26CoE/7/2019-130 zo dňa 28.10.2019 tak vo vzťahu k neplatnosti rozhodcovskej doložky nedohodnutej individuálne, ako aj vo vzťahu potreby prihliadať na túto skutočnosť súd v každom štádiu exekučného konania). Za takéhoto stavu potom vo veci rozhodol orgán, ktorý na to nemal právomoc, čo je jednou zo základných podmienok právoplatnosti a vykonateľnosti exekučného titulu. 20. Vzhľadom k tomu súd rozhodcovský rozsudok sp. zn. SR 06123/09 zo dňa 6.7.2009 vyhodnotil z vyššie uvedených dôvodov ako nespôsobilý exekučný titul spôsobujúci neprípustnosť ďalšieho pokračovania v exekúcii na jeho podklade, danú exekúciu vyhlásil za neprípustnú a zároveň v súlade s vyššie citovaným ustanovením § 57 ods. 1 písm. g) Exekučného poriadku exekúciu zastavil. 21. Podľa § 9a ods. 1 Exekučného poriadku účinného do 31.3.2017, ak to povaha veci nevylučuje, v konaní podľa tohto zákona sa primerane použijú ustanovenia Civilného sporového poriadku. 22. Podľa § 262 ods. 1 zákona č. 160/2015 Z. z. Civilný sporový poriadok (ďalej aj CSP), o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 23. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 24. O náhrade trov exekučného konania medzi účastníkmi tohto konania súd rozhodol postupom podľa už vyššie citovaného ustanovenia § 9a ods. 1 EP a § 256 ods. 1 tak, že povinnému náhradu
trov konania nepriznal. Procesné zavinenie zastavenia exekúcie je na strane oprávneného, keďže neplatná rozhodcovská doložka nemôže založiť právomoc rozhodcovského súdu na konanie a takto (bez právomoci rozhodcovského súdu) vydaný rozhodcovský rozsudok, t. j. vydaný na základe neprijateľnej zmluvnej podmienky, nemôže byť exekučným titulom, lebo ide o nulitný právny akt. Neboli preto splnené podmienky na vykonanie exekúcie. Preto oprávnený by mal povinnému nahradiť trovy tohto konania, avšak povinnému náhradu trov exekučného konania nepriznal, keďže z obsahu spisu nevyplýva, že by mu nejaké vznikli. Ak podľa obsahu spisu strane v konaní žiadne trovy nevznikli je v súlade s čl. 17 základných princípov Civilného sporového poriadku, zakotvujúcim procesnú ekonómiu rozhodnúť priamo tak, že sa jej náhrada trov konania nepriznáva (uznesenie NS SR sp. zn. 7Cdo/14/2018 z 28.2.2018, zverejnené v Zbierke stanovísk NS a rozhodnutí súdov SR pod R 72/2018). 25. Podľa § 203 ods. 1 EP, ak dôjde k zastaveniu exekúcie zavinením oprávneného, súd mu môže uložiť nahradenie nevyhnutných trov exekúcie. 26. Podľa § 262 ods. 2 CSP, O výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 27. O náhrade trov exekúcie rozhodol súd v zmysle § 203 ods. 1 EP a § 262 ods. 2 CSP a priznal náhradu trov exekúcie súd exekútorovi JUDr. Ladislavovi Jakubecovi (ako nástupcovi súdneho exekútora JUDr. Rudolfa Krutého, PhD., ktorý bol dňa 31.10.2023 odvolaný z funkcie) voči oprávnenému, keďže oprávnený zavinil zastavenie exekúcie. O výške náhrady trov exekúcie rozhodne súd po právoplatnosti tohto rozhodnutia samostatným uznesením, ktoré vydá súdny úradník (aj s prihliadnutím na skutočnosť, že súd nemá v čase rozhodovania vyčíslenie trov súdneho exekútora) 28. Súd sa zaoberal aj návrhom oprávneného na prerušenie konania za účelom položenia otázok Súdnemu dvoru EÚ. Oprávnený síce podal uvedený návrh v rámci vyššie popísaného odvolania, teda ešte za účinnosti Občianskeho súdneho poriadku (konkrétne podľa § 109 ods. 1 písm. c) OSP). Vzhľadom na skutočnosť, že od 1.7.2016 nadobudol účinnosť Civilný sporový poriadok a OSP bol zrušený, súd uvedený návrh posúdil už podľa aktuálne platného a účinného CSP, a to konkrétne podľa § 162 ods. 1 písm. c) CSP, ktoré svojím obsahom zodpovedá pôvodnému § 109 ods. 1 písm. c) OSP, a to aj vzhľadom na § 9a ods. 1 Exekučného poriadku účinného do 31.3.2017. 29. Podľa § 162 ods. 1 písm. b) CSP, súd konanie preruší, ak podal návrh na začatie prejudiciálneho konania pred Súdnym dvorom Európskej únie podľa medzinárodnej zmluvy, ktorou je Slovenská republika viazaná; uznesenie o návrhu na začatie prejudiciálneho konania súd bezodkladne doručí ministerstvu spravodlivosti 30. Podľa čl. 267 Zmluvy o fungovaní Európskej únie (ďalej len „ZFEÚ“) Súdny dvor Európskej únie má právomoc vydať rozhodnutie o otázkach, ktoré sa týkajú a) výkladu zmlúv, b) platnosti a výkladu aktov inštitúcií, orgánov alebo úradov alebo agentúr Únie. 31. Čl. 267 ZFEÚ poskytuje vnútroštátnym súdom možnosť a v prípade potreby im ustanovuje povinnosť podať návrh začatie prejudiciálneho konania, keď súd či už z vlastného podnetu alebo na návrh účastníkov konania konštatuje, že podstata sporu obsahuje otázku, ktorú treba vyriešiť, spadajúcu pod prvý odsek citovaného článku. Vnútroštátne súdy majú čo najširšiu možnosť obrátiť sa na Súdny dvor, ak sa domnievajú, že konanie, ktoré na nich prebieha, obsahuje otázky týkajúce sa výkladu alebo posúdenia platnosti ustanovení práva Únie vyžadujúceho si rozhodnutie z ich strany (rozsudok zo dňa 16.1.1974 Reinműhlen - Dűsseldorf, 166/73, Zb. s. 33, bod 3 a rozsudok z 10.7.1997 - 261/95, Zb. s. I - 4025, bod 20). 32. Ak sa takáto otázka položí v konaní pred vnútroštátnym súdnym orgánom, a tento súdny orgán usúdi, že rozhodnutie o nej je nevyhnutné pre vydanie jeho rozhodnutia, môže sa obrátiť na Súdny dvor Európskej únie, aby o nej rozhodol. Ak sa takáto otázka položí v konaní pred vnútroštátnym súdnym orgánom, proti ktorého rozhodnutiu nie je prípustný opravný prostriedok podľa vnútroštátneho práva, je tento súdny orgán povinný obrátiť sa na Súdny dvor Európskej únie.
33. Ustanovenie procesných podmienok, ktoré sa uplatňujú pri prejednávaní a rozhodovaní, je vecou vnútroštátneho právneho poriadku každého členského štátu podľa zásady procesnej autonómie členských štátov, pod podmienkou, že takéto pravidlá nie sú menej priaznivé ako pravidlá upravujúce obdobné situácie vnútroštátnej povahy (zásada ekvivalencie), a že nevedú k faktickej nemožnosti alebo nadmernému sťaženiu výkonu práv priznaných právnym poriadkom Únie (zásada efektivity) (napr. rozsudok zo dňa 7.1.2004, Wells C - 201/02 Zb. s. I. - 723, bod 65). 34. Súdny dvor definoval tri situácie, za ktorých súdny orgán, proti rozhodnutiam ktorého nemožno podať opravný prostriedok podľa vnútroštátneho práva, nie je povinný položiť prejudiciálnu otázku. Tieto situácie sú opísané v rozsudku Cilfit / Ministero della Sánitá zo dňa 6.10.1982 283/81, Zb. s. 3415, body 10 a 11. Jedná sa o situáciu, ak otázka nie je relevantná, t.j. v prípadoch, kedy odpoveď na ňu nemôže mať, bez ohľadu na to, aká by bola, žiadny vplyv na výsledok sporu. Druhou situáciou je taká, ak je vzniknutá otázka vecne zhodná s otázkou, o ktorej sa už rozhodlo v prejudiciálnom konaní v analogickom prípade alebo ak sporná právna otázka už bola vyriešená ustálenou judikatúrou Súdneho dvora bez ohľadu na povahu konania, z ktorého vzišla táto judikatúra, dokonca aj v prípade, kedy otázky nie sú úplne zhodné. Treťou situáciou je taká, ak je správne uplatňovanie práva Spoločenstva také jednoznačné, že nepripúšťa nijaké rozhodné pochybnosti; skôr, než vnútroštátny súdny orgán dospeje k záveru o existencii takejto situácie, musí byť presvedčený o tom, že táto jednoznačnosť sa bude rovnako javiť tak súdnym orgánom ostatných členských štátov, ako aj Súdnemu dvoru. 35. Vo vzťahu k problematike prieskumu neprijateľnej podmienky vo fáze výkonu rozhodnutia dal odpoveď Súdny dvor EÚ (ďalej aj SD EÚ) v rozsudku C-40/08 ASTURCOM. Súdny dvor v ňom uviedol, že vnútroštátny súd, ktorý rozhoduje o návrhu na výkon právoplatného rozhodcovského rozsudku, musí podľa vnútroštátnych procesných pravidiel preskúmať „ex offo“ rozpor rozhodcovskej doložky s vnútroštátnymi predpismi v oblasti verejného poriadku, musí takisto preskúmať „ex offo“ nekalú povahu rozhodcovskej doložky v súvislosti s článkom 6 uvedenej Smernice 93/13/EHS hneď po tom, ako je súd oboznámený s právnymi a so skutkovými okolnosťami potrebnými na tento účel (odstavec 53 citovaného rozsudku). Súdny dvor zároveň vyslovil, že Smernica 93/13/EHS sa má vykladať v tom zmysle, že vnútroštátny súd, ktorý rozhoduje o návrhu na výkon právoplatného rozhodcovského rozsudku, ktorý bol vydaný bez účasti spotrebiteľa, musí hneď po tom, ako sa oboznámi s právnymi a so skutkovými okolnosťami potrebnými na tento účel, preskúmať ex offo nekalú povahu rozhodcovskej doložky uvedenej v zmluve uzavretej medzi podnikateľom a spotrebiteľom v rozsahu, v akom podľa vnútroštátnych procesných pravidiel môže takéto posúdenie vykonať v rámci obdobných opravných prostriedkov vnútroštátnej povahy. Ak je to tak, prináleží vnútroštátnemu súdu vyvodiť všetky dôsledky, ktoré z toho podľa daného vnútroštátneho práva vyplývajú (ods. 59 citovaného rozsudku). 36. K tomu súd poznamenáva, že na prejudiciálnu otázku Krajského súdu v Prešove v exekučnej veci H. odpovedal Súdny dvor uznesením vo veci C-76/10, pretože považoval otázku vyvodenia dôsledkov exekučným súdom z existencie neprijateľných zmluvných podmienok za vec judikovanú (rozsudok ASTURCOM C-40/08) a meritórne sa neodklonil od línie, ktorá exekučnému súdu umožňuje súdny prieskum neprijateľných podmienok aj vo fáze výkonu rozhodnutia. Naopak v čl. 50 zdôraznil povinnosť exekučného súdu pristupovať k naplneniu čl. 6 smernice v režime ochrany podľa vnútroštátnych pravidiel verejného poriadku, t. j. vždy a za každých okolnosti trvať na cieli v čl. 6 smernice, ktoré ustanovenie označil za kogentnú normu. 37. Pokiaľ sa oprávnený sa snažil zistiť výklad ustanovenia ods. 1 písm. q) Prílohy Smernice Rady č. 93/13/EHS zo dňa 5.4.1993, tak v danom prípade podľa názoru súdu je jednoznačné, že cieľom tohto ustanovenia nebolo vylúčiť resp. zakázať riešenie sporov zo spotrebiteľských zmlúv v rozhodcovskom konaní. Uvedené je možné vyvodiť zo znenia tohto ustanovenia. Ustanovenie ods. 1 písm. q) Prílohy Smernice Rady č. 93/13/EHS pritom našlo odraz v ustanovení § 53 ods. 4 písm. r) Občianskeho zákonníka (najprv s účinnosťou do 31.12.2014 a následne v znení účinnom od 1.1.2015 vzhľadom na prijatie zákona č. 335/2014 Z.z. o spotrebiteľskom rozhodcovskom konaní). Aj z tejto vnútroštátnej úpravy je zrejmá odpoveď na 1. otázku oprávneného, kde ani slovenská právna úprava nezakazovala úplne rozhodcovské konanie v prípade, ak jednou stranou vzťahu bol spotrebiteľ, avšak vymedzila podmienky, za ktorých dodržania bolo možné akceptovať riešenie sporov so spotrebiteľom v rozhodcovskom konaní. Aj v rámci rozhodcovského konania je však potrebné skúmať neprijateľnosť prípadnej zmluvnej podmienky vrátane rozhodcovskej doložky alebo zmluvy, a to podľa kritérií neprijateľnosti podmienky upravenej v § 52 a nasl. OZ.
38. Pokiaľ ide o 2. otázku oprávneného, touto sa oprávnený de facto dožaduje odpovede, či ním naformulovaná zmluvná podmienka upravujúca rozhodcovskú doložku (ako použil v danom prípade), je v rozpore s uvedeným ustanovením prílohy smernice Rady č. 93/13/EHS. Posúdenie neprijateľnosti konkrétnej zmluvnej podmienky je úlohou vnútroštátneho súdu aj s prihliadnutím na hmotné právo konkrétneho štátu, pričom vo vzťahu k oprávnenému už existuje značné množstvo rozhodnutí slovenských súdov v obdobných situáciách pri posúdení rovnakej zmluvnej podmienky týkajúcej sa rozhodcovskej doložky. 39. Vo vzťahu k 3. otázke súd prvej inštancie poznamenáva, že SD EÚ často v rozhodnutiach týkajúcich sa sporov so spotrebiteľským charakterom poznamenáva, že vnútroštátny súd má prijať také sankcie, ktoré budú dostatočne odradzujúce od používania neprijateľných podmienok v spotrebiteľských zmluvách (napr. aj pokiaľ ide o stratu úrokov pri spotrebiteľských úveroch a pod.). V danom prípade sa pritom oprávnenému zabráni vo vymožiteľnosti nároku iba na základe rozhodcovského rozsudku, ktorý podľa názoru súdu vydal rozhodcovský rozsudok na základe neprijateľnej rozhodcovskej doložky, avšak nebráni mu to domáhať sa svojho nároku žalobou na všeobecnom súde, kde budú posúdené prípadné neprijateľné zmluvné podmienky a v prípade vyhovenia žalobe aspoň sčasti sa môže znova domáhať svojich nárokov aj prípadne cestou exekúcie. Odpoveď na túto 3. otázku teda nemôže mať, bez ohľadu na to, aká by bola, žiadny vplyv na výsledok sporu. 40. Vzhľadom na uvedené skutočnosti súd návrh oprávneného na prerušenie konania podľa § 162 ods. 1 písm. c) CSP za účelom predloženia otázok SD EÚ nie je opodstatnený, preto ho súd zamietol a teda nevyhovel žiadosti oprávneného na predloženie prejudiciálnej otázky v ním navrhnutom znení. Poučenie: Proti tomuto uzneseniu možno podať odvolanie v lehote 15 dní od doručenia jeho písomného vyhotovenia na Okresný súd Stará Ľubovňa (§ 362 ods. 1 CSP). V odvolaní sa popri všeobecných náležitostiach podania (§ 127 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§ 363 CSP). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania (§ 364 CSP). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo rozhodnutie súdu prvej inštancie vychádza z nesprávneho právneho posúdenia veci (§ 365 ods. 1 CSP). Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej (§ 365 ods. 2 CSP). Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania (§ 365 ods. 3 CSP).

Zdroj: KAUZIS.SK – https://www.kauzis.sk/judikatura/r/ECLI:SK:OSSL:2025:8509203528.6 (dáta aktuálne k 15. 11. 2026). Záväzné je znenie zverejnené súdom.




